Vlakfontein: Klagte teen moordverdagte laat vaar | Netwerk24
Deur Canny Maphanga, News24 07 Junie 2019 18:30
Die staat het Vrydag die klagte teen Fita Khupe, wat van die moord verlede jaar op drie vroue en vier kinders in Vlakfontein aangekla is, teruggetrek.
Khupe het in die streekhof in Lenasia, suid van Johannesburg, verskyn.
Fita Khupe. Foto: Canny Maphanga, News24
Die staat kon die saak nie verder voer nie omdat Ernest Mabaso, die ander beskuldigde, homself in Januarie in sy polisiesel in Kaapstad opgehang het.
"Die aanklaers het die feite probeer vasstel, maar daar is bevind dat daar geen redelike vooruitsig op 'n suksesvolle vervolging is nie. Al wat ons het, is 'n bekentenis van die oorledene, wat ons kragtens wetgewing nie teen Khupe mag gebruik nie," het Phindi Mjonondwane, woordvoerder van die nasionale vervolgingsgesag (NVG), buite die hof aan eNCA gesê.
Mjonondwane het bygevoeg dat die getuies se verklarings nie die verdagte aan die moorde kon koppel nie.
In 'n bekentenis het Mabaso beweer dat hy die moorde gepleeg het omdat Khupe gesê het hy moet.
Die DNS-bewyse wat op die misdaadtoneel gekry is, het Khupe ook uitgesluit.
Mabaso en Khupe is daarvan beskuldig dat hulle sewe lede van die Khoza-familie vermoor het nadat die polisie hul lyke op 29 Oktober 2018 gekry het waar dit onder sand in 'n huis in Vlakfontein begrawe is. Dít nadat bure 'n slegte reuk opgemerk het wat vanaf die eiendom kom.
Die twee het op sewe aanklagte van moord met voorbedagte rade tereggestaan en Mabaso op drie bykomende aanklagte van verkragting.
"Die NVG het die saak na 'n landdros verwys om 'n geregtelike ondersoek te doen om die omstandighede rondom die Khoza-familie se dood vas te stel," sê Mjonondwane.